עין איה על שבת ט עא
עא. ולמה יראה כדר"ל דאר"ל מ"ד ויהי ערב ויהי בוקר יום השישי ה"א יתירה ל"ל מלמד שהתנה הקב"ה עם מעשה בראשית ואמר [להם] אם ישראל מקבלים את התורה אתם מתקיימין ואם לאו אני מחזיר אתכם לתוהו ובוהו. הולכות הן המגמות מעולפות במחבא המדרגות, מעומק תחתיתן עד רום שמי מעלותיהן. הרעיון האלהי שהוא כל היש כולו ערכו מהותו תבניתו גילוייו עזוזו ועצמתו, הרי הוא מעופף ומשוטט הולך וזורם פועל ומתגלה בכל המערכה ההוייתית, הכל היא חוברת אחת וכל עומק נעוץ בכל רום. והרום העליון, גודל רוח האדם, גדלו ברוממות קודש בחוסן יה - הוא יסוד עולמים. בהתגלותו בעזוז קדשו הכל מתבסס, יש לכל נוצר, לכל בריה, ערך נשגב, הכל מתנוצץ מזוהר כל, הכל ממלא תפקיד מהודר בזיו תפארה. בהחסר החופש בהגלותו ברום עליוניות קדושתו, בהעלם העצמיות האלהית החפשית של האדם המתגלה בסגולת ישראל המתנוצצת רק לאחר הקשרם בחיים העליונים מלאי העולם שבסגולת יקרתה של תורה, הכל נעתם, הכל הולך לטמיון, נרדם תרדמת מות. ורוח אלהים חיים היוצרת כל עולמים - העולם הזמני הריאלי המצומצם, בה"א נברא, העוה"ז, הרי שפעת חייו הולכים קשורים בכל מפלשיהם אל התקוממותה של הצורה העליונה החובקת כל ומחיה כל, זיו העולם אשר ברוח האדם, השלם באור אלהים חיים, - הקשור ברצון המוחלט העליון המתגלה בתורה. 
הספק המולט במאפלי אי אפשרותה של ההתגלות המובלטה למה שתלוי ביסוד החופש של הבחירה, המתרוממת ממעל לכל כחות החיים, טרם הובלטה בהבעת האומר הכולל כל, להקשר בברית אלהי ישראל עדי עד, הכל נתון בתעלומת הספק. הארץ יראה ורוח היראה וספקנות הקיום כולל כל החיים וכל הכחות עד אשר מכללות הכל במרכז היש שנתרכז בכנסת ישראל פרץ זרם עצמיות החיים במילואו והובע הקול המקשר את נשמת האדם במקור חיי העולם והחיה את כל היקום עם כל הוייותיו, הכלליות והפרטיות, במסילת החיים הקיימים עדי עד. כל ארחות היצירה, כל תעלומות היש, הטבע ומה שלמעלה ממנו, מה שלפניו ומה שלאחריו, הכל אחוז בלולאות התנאי המקיף והעליון, הכל תלוי אם ישראל מקבלים את התורה, הכל קונה לו מגמה ורוח אידיאליות של הגעה מגמתית רוחף על כל והם מתקיימים, הכל מתקיים מפני שיוכל הכל לשאוף, הכל בא למגמה מכל שיש לכל עתיד, והעתיד גדול ורחב הוא, רוחב אין סוף לו, וחמדת גדולת עולמי עולמים הוא מלא. והה"א הגדול ממלא את כל היקום, היצירה כולה בקישוריה, אם ישראל מקבלים את התורה אתם מתקיימים. ואז למפרע חיי כל, חיי עמדה וקיום הם, חיי בטחון ומגמתיות, והאומץ היסודי שולט בכל. ואם לאו אני מחזיר אתכם לתוהו ובוהו, ומתהום האפס יגבל עולם חדש, עולם אשר רוחו העליון יבא למגמתו ויביא עמו את כל היקום לאותה רוממות התעודה אשד דבר אלהים שם לפניו. וישראל עושה חיל, וגבר והבליט את רוחו, הכשיר את עצמיותו ובסס את היש כולו, והציל את כל מעשה בראשית מכליון, מחוסר מגמתיות, בקיומו של התנאי, שקבל את התורה, צדקה עשיתם עם עולמי שקבלתם את תורתי.
שבת ט עא